Kui sa alles mõtled, milline spordiala võiks olla sinu jaoks või soovid lihtsalt oma trennirutiini vaheldust, võiksid kaaluda tegelemist reketialadega. Tennis, sulgpall, padel või rannatennis – valik on sinu.
Reketialad on täiuslikuks väljakutseks nii sinu kehale kui ka meelele, sest ühendavad kõrge intensiivsusega intervalltrennid, arendavad keha üleüldist tasakaalu ja vastupanuvõimet ning samal ajal peab töötama ka su aju. Selgitame lühidalt, mis on erinevate alade eelised ja kus neid harrastada saab.
Tennis
Tennis on kogu maailmas ülipopulaarne spordiala ning harrastustennisest ja selle tervislikkusest räägitakse aina enam. Tennis on väga tervislik spordiala ja edestab seejuures näiteks nii jooksmist kui ka rattasõitu. Tund üksikmängu põletab meestel umbes 600 kalorit ja naistel 420 kalorit. Lisaks sobib see spordiala igas vanuses inimestele ja sellega alustamiseks pole kunagi liiga hilja. Ja kuna tervisesporti on ikka parem harrastada sõbraga, siis tenniseväljakul on suhtlemist rohkem kui näiteks jooksmisel, ujumisel, rattasõidul või suusatamisel.
Tennist saab Eestis harrastada pea igal pool. Kui natukene uurida, leiad kindlasti mõne väljaku ka enda kodu lähedalt. Kindluse mõttes tasuks kasutada alustades treeneri abi, kes seletab ja aitab õppimisprotsessi kiirendada.
Padel
Kui sinu eesmärgiks on parandada oma koordinatsiooni, reaktsiooni ja olla füüsiliselt aktiivne, siis tasuks proovida üle terve maailma järjest kiiremini populaarsust koguvat padelit. Padel pakub head võimalust sportliku vormi parandamiseks ja loomulikult ka enesearenguks.
Tegu on seguga kahest popist reketispordist, tennisest ja squashist. Mängule lisavad eripära väljakut ümbritsevad seinad, mis sunnivad mängijat vastase ülekavaldamiseks ruumiliselt mõtlema. Padelireket on tennisereketist tunduvalt lühem, jämedam ja ilma keelteta.
Padelimäng on ideaalne rutiinseks trenniks ja sobib igas vanuses ja füüsilises vormis liikumishuvilisele inimesele. Padelit saab proovida näiteks Rocca al Mare padelikeskuses.
Sulgpall
Sulgpall on üks lõbusamaid spordialasid mida harrastada, kuid lisaks on tal veel mitmeid teisi kasutegureid. Jooksmise, väljaastete ja löökide tegemisel sulgpalliväljakul põletad ühe tunni jooksul ca 450 kalorit ehk sulgpalli mängides saad suurepärase vormi kogu kehale. Lisaks parandab see ala su lihastoonust ja reageerimiskiirust ning mõjub ka vaimsele vormile hästi, aidates vähendada stressi ja ärevust. Trenni tegemine tõstab keha endorfiinide taset ning parandab tuju ja une kvaliteeti. Kuna sulgpalli mängides on sul vaja vähemalt üht vastast, on tegu sotsiaalse mänguga ja igav sul kohe kindlasti ei hakka.
Häid kohti, kus mängida, leiad üle Eesti. Erinevaid väljakuid ja klubisid leidub nii Tallinnas ja Harjumaal, Tartus, Pärnus, Kuressaares, Haapsalus kui ka Jõhvis.
Rannatennis
Kuigi nime järgi eeldaks, et rannatennis on pigem suvine tegevus, saab seda reaalsuses harrastada ka talvel. Seda uudset pallimänguala mängitakse liival, rannavolle väljaku suurusel alal ning see sarnaneb kõige rohkem sulgpalli ja veidi ka tennisega. Rannatennise reketid on samuti ilma keelteta ja lühemad kui tennise või sulgpalli reketid. Mänguvahendiks on aga oranž laste tennisepall, mis on 50% madalama rõhuga ja seetõttu tavalisest tennisepallist pehmem ja aeglasem.
Rannatennis sobib harrastamiseks kõigile ja sellega saavad hakkama ka päris algajad. Lisaks on see hea valik liigeseprobleemidega inimestele, sest mäng toimub pehmel liival ega koorma liigeseid liiga palju. Füüsiliselt arendab see sama hästi nagu iga teinegi pallimäng, aga lisaks paranevad ka koordinatsioon ja osavus. Kuna liivas on raskem liikuda, saavad jalad suurema koormuse.
Rannatennist saab harrastada mitmes Eesti linnas Tallinnast ja Tartust Viljandi, Pärnu ja Võruni välja. Talvel on selleks head võimalused näiteks Tallinnas Teras Beachil või Nõos ja Viljandis asuvatel siseväljakutel.
Seega, haara reket ja mine väljakule!
Tekst: Keilit Aedma